লক্ষ্মীপুজোয় নাড়ু না হলে চলে! পুজোর সঙ্গে নাড়ুর কী সম্পর্ক জানুন

কলকাতা: আজ কোজাগরী লক্ষ্মীপুজো (Kojagari Lakshmi Puja 2023)। আশ্বিন মাসের শেষে পূর্ণিমা তিথিতে বাঙালির ঘরে ঘরে কোজাগরী লক্ষ্মীপুজো হয়। শাস্ত্র মতে, লক্ষ্মী হলেন ধনসম্পদের দেবী। আর তাই তাঁকে তুষ্ট রাখতেই সাধ্যমতো পুজোর আয়োজন করেন গৃহস্থেরা। লক্ষ্মীর পুজো মানেই পরিষ্কার পরিচ্ছন্নতা। তবে, লক্ষ্মীপুজোর মূল আকর্ষণ হল প্রসাদ। নাড়ু, মোয়া, মুড়কি, লুচি, সুজি, খিচুড়ি, লাবড়া, বেগুনভাজা- এই প্রতি প্রসাদের মধ্যে আলাদা একটা স্বাদ থাকে। যে স্বাদের কোনও ভাগ হয় না। কিন্তু জানেন কী। লক্ষ্মী পুজোর সঙ্গে নাড়ুর কী সম্পর্ক? কেন অপরিহার্য এই নাড়ু? যদিও, তত্ত্ব ঘেঁটে নাড়ুর অপরিহার্যতার কারণ বিশেষ কিছুই পাওয়া যায় না। তবে বৃদ্ধ ও বয়োজ্যেষ্ঠদের হাত ধরে উপলব্ধির গভীরে নেমে উত্তর পাওয়া গিয়েছে। চলুন জেনে নেওয়া যাক-

লড্ডুক বা লড্ডু হতে লাড়ুর উৎপত্তি। তারপর কথ্য ভাষায় ভাঙতে ভাঙতে নাড়ু। ঋগ্বেদ থেকে শত পথ ব্রাহ্মণের যে অধ্যায় আছে, তার একটি হল ‘দেবীশ্রী’। সেখানে সর্বত্র মাতা লক্ষ্মীর সঙ্গে শ্রী, ঐশ্বর্য, স্নেহ, লালিত্যের যোগ আমরা দেখতে পাই। মাতা কমলা আসলে অন্তঃস্থিত ঐশ্বর্য বা অন্তঃশ্রীর দেবী। তাই তো মানুষের চতুর্দশা ধর্ম, কাম, অর্থ ও মোক্ষকে তিনি ধারণ করেন। তিনি আমাদের দেবী লক্ষ্মী। কিন্তু, নারকেল, তিল এ গুলি আদতে কী? এ গুলি বিজ্ঞানের ভাষায় বা কথ্য ভাষাতেও স্নেহ দ্রব্য অর্থাৎ এদের থেকে তৈল উৎপাদন করা যায়।

নাড়ুর উপাদান শর্করাও এক অর্থে স্নেহ। কারণ স্নেহের প্রকাশ সদা মিষ্টি হয়। অর্থাৎ এই নারকেল বা তিলের নাড়ু সেই মাতৃস্নেহকেই প্রসাদ রূপে গ্রহণের দ্যোতনা দেয়। মায়ের স্নেহের পদার্থরূপী বাস্তব রূপ হল নাড়ু। নাড়ুকে আমরা বাইরে থেকে কেবল নাড়ু দেখি, কিন্তু এর মর্মে যে দর্শন লুকিয়ে আছে৷ তা পর্বতসম।

আরও পড়ুন: কোন কোন ভোগে খুশি হন দেবী লক্ষ্মী?

গুড়ের নাড়ু
উপকরণ- নারকেল বড় সাইজের ২ টি, আখের গুড় ৫০০ গ্রাম বা চায়ের চামচের ১২-১৫ চামচ।

কীভাবে বানাবেন- প্রথমে নারকেল ভাল করে নিন। এ বার কোরা নারকেল পরিষ্কার ও শুকনো হামান-দিস্তায় সামান্য থেঁতলে নিন। উনুনে শুকনো কড়াই বসিয়ে তাতে আখের গুড় ঢেলে ভাল করে নাড়তে থাকুন। গুড় একটু কাদা-কাদা, আঠা-আঠা হলে তার ভিতর কোরা ও থেঁতলানো নারকেল দিন। এরপর উনুনের আঁচ কমিয়ে গুড় ও নারকেল অল্প আঁচে এক সঙ্গে নাড়তে থাকুন। যখন দুটো মিশে গিয়ে আঠা-আঠা হয়ে উঠবে, সঙ্গে সঙ্গে নামিয়ে নিন। একটু ঠাণ্ডা হলে, হাতের তালুতে সামান্য সাদা তেল মাখিয়ে কড়া থেকে আন্দাজ মতো গুড়-নারকেলের মিশ্রণ তুলে-তুলে নাড়ু পাকান। আপনার গুড়ের নাড়ু তৈরি।

চিনির নাড়ু
উপকরণ- নারকেল বড় সাইজের ২টি, চিনি ৫০০ গ্রাম বা চায়ের চামচের ১২-১৫ চামচ, ছোট এলাচ চিনির চামচের ২ চামচ।

কীভাবে বানাবেন- প্রথমে নারকেল ভাল করে কুরে নিন। এবার কোরা নারকেল পরিষ্কার ও শুকনো হামান-দিস্তায় সামান্য থেঁতলে নিন। উনুনে শুকনো কড়াই বসিয়ে তাতে চিনি ঢেলে ভাল করে জ্বাল দিন। চিনির থেকে রস বেরিয়ে আঠা-আঠা হলে উনুন থেকে কড়াই নামিয়ে নিন। এরপর ওই কড়াইয়ে কোরা নারকেল ও ছোট এলাচ দিয়ে চিনির সঙ্গে ভাল করে নাড়িয়ে আবার কড়াই উনুনে বসান। অল্প আঁচে কোরা নারকেল, ছোট এলাচ আর জ্বাল দেওয়া চিনি এক সঙ্গে নাড়তে থাকুন। এক সঙ্গে মিশে গেলে তৎক্ষণাৎ উনুন থেকে নামিয়ে নিন। একটু ঠান্ডা হলে, হাতের তালুতে সামান্য সাদা তেল মাখিয়ে কড়া থেকে আন্দাজ মতো চিনি-নারকেলের মিশ্রণ তুলে তুলে নাড়ু পাকান। আপনার চিনির নাড়ু তৈরি।

তিলের নাড়ু
উপকরণ- সাদা তিল ৩০০ গ্রাম বা চায়ের চামচের ৭-৮ চামচ, আখের গুড় ৩০০ গ্রাম বা চায়ের চামচের ৮-১০ চামচ।

কীভাবে বানাবেন- প্রথমে সাদা তিল ভাল করে বেছে, পরিষ্কার করে ধুয়ে কড়া রোদে শুকিয়ে নিতে হবে। আখের গুড় উনুনের শুকনো কড়াইয়ে ঢেলে ভালো করে জ্বাল দিন। নাড়তে নাড়তে গুড় যখন আঠা-আঠা হয়ে আসবে, ওর ভেতর সাদা তিল ঢেলে দিন। উনুনের আঁচ কমিয়ে অল্প আঁচে গুড় আর তিল এক সঙ্গে নাড়তে থাকুন, যতক্ষণে দুটো মিশে যায়। সঙ্গে সঙ্গে কড়াই নামিয়ে একটু ঠাণ্ডা হতে দিন। এরপর হাতের তালুতে সামান্য সাদা তেল মাখিয়ে কড়া থেকে আন্দাজ মতো তিল-গুড়ের মিশ্রণ তুলে তুলে নাড়ু পাকান। আপনার তিলের নাড়ু তৈরি।