জেলায় জেলায় শীতের আগমনী বার্তা

কলকাতা: বাংলার ঘরে ঘরে আজ মা লক্ষ্মীপুজো (Lakshmi Puja)। সকাল থেকেই বাজারে ফল, সবজি কেনার ভিড় চোখে পড়ার মতো। লক্ষ্মীপুজোয় মনোরম পরিবেশ। বৃষ্টির কোনও সম্ভাবনা নেই। এরমধ্যেই সকাল থেকে হালকা ঠান্ডার অনুভূতি মিলছে। রাজ্যবাসীর মনে দোলা দিচ্ছে শীতের আগমনী বার্তা। আবহাওয়া দফতরের পূর্বাভাস, পশ্চিমের জেলায় তাপমাত্রা কুড়ি ডিগ্রির নিচে নামতে পারে আগামী ৩-৪ দিনে। উত্তর ও দক্ষিণবঙ্গে আপাতত আর বৃষ্টির সম্ভাবনা নেই। বাতাসে জলীয়বাষ্প ক্রমশ কমবে বলেই জানাচ্ছেন আবহবিদরা।

চলতি বিশ্বকাপে ইডেনে শনিবার প্রথম ম্যাচ রয়েছে। বাংলাদেশ বনাম নেদারল্যান্ডসের বিশ্বকাপ ম্যাচ। এদিনের ম্যাচে বৃষ্টির সম্ভাবনা উড়িয়েছে হাওয়া অফিস। আজকে কলকাতার (Weather Kolkata) সর্বোচ্চ তাপমাত্রা ৩১ ডিগ্রি সেলসিয়াসের আশেপাশে থাকবে এবং সর্বনিম্ন তাপমাত্রা ২৩ ডিগ্রিতে নামতে পারে। আজ আকাশ আংশিক মেঘলা থাকবে শহরে। তবে তিলোত্তমায় বৃষ্টির সম্ভাবনা নেই।

আরও পড়ুন: সাতসকালে ভয়াবহ পথ দুর্ঘটনা, মৃত ২

আবহাওয়া দফতরের পূর্বাভাস, পশ্চিমী ঝঞ্ঝার কাটলেই উত্তুরে হওয়ায় শীতের আমেজ জেলায় জেলায় অনুভূত হবে। আগামী তিন চার দিনে দক্ষিণবঙ্গের জেলাগুলিতে ২ থেকে ৩ ডিগ্রি তাপমাত্রা কমতে পারে। বিশেষ করে রাতের তাপমাত্রা অনেকটা কমে যাওয়ায় শীতের আমেজ ক্রমশই বাড়তে থাকবে। কলকাতায় সকাল সন্ধ্যা এখন মনোরম আবহাওয়াই থাকবে বলে মনে করা হচ্ছে। দু একদিন বেলা বাড়লে সামান্য অস্বস্তি হতে পারে। জলীয়বাষ্প ক্রমশ কমবে এবং শীতের আমেজ বাড়বে। দক্ষিণবঙ্গের পশ্চিমের জেলাগুলিতে সকাল ও সন্ধ্যা শীতের আমেজ ক্রমশ বাড়বে বলে মনে করা হচ্ছে।

উত্তরবঙ্গে ইতিমধ্যেই শীত জানান দিচ্ছে। দার্জিলিং, আলিপুরদুয়ার, কোচবিহার, জলপাইগুড়ি, কালিম্পং, উত্তর দিনাজপুর, দক্ষিণ দিনাজপুর এবং মালদায় আজ বৃষ্টির কোনও সম্ভাবনা নেই। এরপর আগামী কয়েকদিনও উত্তরবঙ্গের কোথাও বৃষ্টির কোনও সম্ভাবনা নেই বলেই জানিয়েছে হাওয়া অফিস।

আরও অন্য খবর দেখুন