দিলীপের শুভেচ্ছাবার্তায় লক্ষ্মী-বিভ্রাট, কোজাগরীর বদলে গজ!

কলকাতা : শুভেচ্ছা জানালেন রাজ্য বিজেপির প্রাক্তন সভাপতি দিলীপ ঘোষ ৷ লক্ষ্মীপুজোর শুভেচ্ছা ৷ আরও স্পষ্ট করে বললে, কোজাগরী লক্ষ্মীপুজোর শুভেচ্ছা ৷ কিন্তু, সেখানেও বেঁধেছে গোল ৷

শুভেচ্ছা বার্তায় দিলীপ ঘোষের সঙ্গে যে ছবিটা ব্যবহার করা হয়েছে, সেই লক্ষ্মীর বাহন হাতি ৷ প্যাঁচা নয় ৷ মোদ্দা কথা, কোজাগরী লক্ষ্মীর স্থান নিয়েছে গজলক্ষ্মী ৷ মনে রাখতে হবে, আজ কোজাগরী লক্ষ্মীপুজো ৷

ভারতে লক্ষ্মীপুজোর ইতিহাস বহু প্রাচীন । ঋগ্বেদে লক্ষ্মীর কোনও সরাসরি উল্লেখ না থাকলেও শ্রী শব্দের উল্লেখ রয়েছে বেশ কয়েক বার । এখানে শ্রী অর্থে সৌন্দর্যের আধার । যদিও পরবর্তী কালে শ্রীসুক্তে উল্লেখ রয়েছে শ্রী নামে এক দেবীর, যিনি পদ্মের উপর আসীন । সেই আদি যুগ থেকেই লক্ষ্মীর সঙ্গে অঙ্গাঙ্গি ভাবে জড়িয়ে পদ্ম । তাই তিনি পদ্মাসনা, পদ্মালয়া । যুগ যুগ ধরে লক্ষ্মীকে বিভিন্ন রূপে বর্ণনা করা হয়েছে । শুক্ল যজুর্বেদে শ্রী তথা লক্ষ্মীকে আদিত্যের দুই পত্নী রূপে উল্লেখ করা হয়েছে । অথর্ববেদে উল্লেখ মেলে পুণ্যালক্ষ্মী এবং পাপী লক্ষ্মীর । রামায়ণে সীতাকে লক্ষ্মী রূপে বর্ণনা করা হয়েছে । তবে সবচেয়ে প্রচলিত কাহিনি হল, সমুদ্রমন্থনের সময় লক্ষ্মীর আবির্ভাব ।

#Lakhipuja pic.twitter.com/miQZ43pT4I

— Dilip Ghosh (@DilipGhoshBJP) October 20, 2021

সাধারণত আশ্বিন মাসের শেষ পূর্ণিমায় কোজাগরী লক্ষ্ণীপুজো হয় ৷ কোজাগরী লক্ষ্ণীপুজোর মাহাত্ম্য আলাদা ৷ লক্ষ্ণী হলেন সুখ, শান্তি ও সৌভাগ্যের দেবী ৷ আর কোজাগরী শব্দের অর্থ হল, ‘কে জেগে আছ’ ৷ কথিত আছে, ভক্তদের দুঃখ ও কষ্ট দূর করতে শরতের শেষ পূর্ণিমা রাতে দেবী লক্ষ্ণী জগৎ পরিক্রমায় বের হন ৷ বলা হয়, পূর্ণিমার রাতে যাঁরা জেগে থাকেন তাঁদের বাড়ি এসে বিরাজ করেন মা লক্ষ্ণী ৷ যাঁদের ধন সম্পদ নেই, তাঁদের সম্পদ দিয়ে যান দেবী ৷ সেই জন্য এই ‘ধনলক্ষ্মী’ হল মা লক্ষ্মীর সবচেয়ে জনপ্রিয় এবং সবচেয়ে প্রয়োজনীয় একটি রূপ । ইনি ভক্তের উপর সদয় হলে তাকে সোনাদানা, অর্থ ও ধনসম্পদে ভরিয়ে দেন ।

আরও পড়ুন – ইজেডসিসিতে বিজেপির পুজো উদ্বোধনে শুধুই রাজ্য নেতৃত্ব

তবে শুধু হিন্দু ধর্মে নয়, বৌদ্ধ এবং জৈন ধর্মেও উল্লেখ রয়েছে দেবী লক্ষ্মীর । যেমন, বৌদ্ধ ‘অভিধানপ্পদীপিকা’-তে তিনি সৌন্দর্য ও সমৃদ্ধির দেবী । তেমনই ‘শালিকেদার’ এবং ‘সিরি-কালকন্নি’ জাতকে তাঁকে সৌভাগ্য ও জ্ঞানের দেবী বলে উল্লেখ করা হয়েছে । আবার বৌদ্ধতন্ত্রে তিনি বসুধারা নামে পূজিত হতেন । তিনি দেবী লক্ষ্মীর বৌদ্ধ প্রতিরূপ । অন্য দিকে জৈন ধর্মেও তাঁর উল্লেখ রয়েছে । মহাবীরের মাতা ত্রিশলা যে রাতে জিনকে স্বপ্নে ধারণ করেছিলেন, সে রাতেই গজলক্ষ্মীকে স্বপ্নে দেখেছিলেন তিনি । ‘গজলক্ষ্মী’ হলেন সেই দেবী যাঁর কৃপায় পশুপালন এবং পশুজাতীয় সম্পত্তির বিকাশের মধ্য দিয়ে ভক্তের ঘরে ধনসম্পদ আসে । এঁর দু’-পাশে তাই সব সময় দু’টি সাদা হাতিকে দেখতে পাওয়া যায় ।

শুভেচ্ছা বার্তা থেকে শুরু করে ভোট প্রচার ৷ রাজ্য সরকারের সমালোচনা বা বিজেপি সরকারের প্রশংসা—বিভিন্ন ক্ষেত্রে মাঝে মাঝেই এমন একাধিক পোস্টার তৈরি করে গেরুয়া শিবির ৷ কিন্তু, বেশির ভাগ ক্ষেত্রেই তাতে দেখা গিয়েছে ছবি বিভ্রাট ৷ কখন ভিন দেশের হিংসার ছবি লাগিয়ে বাংলার তৃণমূল সরকারকে বদলাম করার চেষ্টা ৷ কখনও আবার উত্তর প্রদেশে যোগী আদিত্যনাথের উন্নয়ন দেখাতে গিয়ে বাংলার ছবি সেঁটে দেওয়া ৷ এটা যেন নিত্যদিনের ঘটনা ৷

আরও পড়ুন – বঙ্গে উৎসব, হিমালয়ের কোলে ছুটি কাটাচ্ছেন দিলীপ

এ বার সেই তালিকায় নয়া সংযোজন দিলীপের লক্ষ্মী-বিভ্রাট ৷ গত বিধানসভা নির্বাচনে বিজেপির বিরুদ্ধে তৃণমূলের প্রচারের অন্যতম হাতিয়ার ছিল বহিরাগত ইস্যুতে ৷ আজ যেখানে গোটা বাংলা কোজাগরী লক্ষ্মীর আরাধনায় মেতে উঠেছে, সেখানে দিলীপের এহেন লক্ষ্মী-বিভ্রাট দেখে মুচকি হাসছেন বিরোধীরা ৷

আর বলছেন, আজ কোন লক্ষ্মীর পুজো সেটাই জানেন না বিজেপি নেতারা !